Мурадхэмрэ къалэнхэмрэ
Мэкъуауэгъуэм и 25-м Налшык къалэ щекIуэкIащ Дунейпсо Адыгэ Хасэм и ГъэзэщIакIуэ гупым хэтхэм я зи чэзу зэIущIэ. Абы кърихьэлIащ Тыркум, Иорданием, Сирием, Адыгей, Къэрэшей-Шэрджэс, Къэбэрдей-Балъкъэр республикэхэм, Ставрополь крайм, Осетие Ищхъэрэ-Аланием щыIэ Хасэ къудамэхэм я лIыкIуэ-хэр.
Зи чэзу зэIущIэм хэтащ КъБР-м и Правительствэм и УнафэщIым и къуэдзэ Битокъу Владимир, КъБР-м и Iэтащхьэм и Администрацэм ЩIыналъэ политикэмкIэ и управленэм и унафэщI Къуэжей Артём, КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор, ДАХ-м дэлажьэ Нэхъыжьхэм я советым хэтхэр. Мы зэIущIэм ДАХ-м и тхьэмадэ Сэхъурокъуэ Хьэутий къригъэблэгъат Москва къикIа хьэщIэхэри. УФ-м и Президентым ЩIыналъэ политикэмкIэ и управленэм и чэнджэщэгъу нэхъыщхьэ Мартынов Вадимрэ Лъэпкъ IуэхухэмкIэ федеральнэ агентствэм и унафэщIым и къуэдзэ Меженько Андрейрэ я Iуэху еплъыкIэхэри къыщыхалъхьащ зэхуэсым.
ЗэIущIэр къызэIуихри, зытепсэлъыхьыну Iуэхухэр зытеухуам къызэхуэсахэр кIэщIу щигъэгъуэзащ ДАХ-м и тхьэмадэ Сэхъурокъуэ Хьэутий. ЗэIущIэм щытепсэлъыхьащ Сирием щыщыIэ щытыкIэмрэ абы щыщу хэкум къэзыгъэзэжахэм я псэукIэмрэ; хамэ къэралхэм щыпсэу ди лъэпкъэгъухэм папщIэ ДАХ-м и ГъэзэщIакIуэ гупым иригъэкIуэкI лэжьыгъэхэм; хэхэс адыгэхэм я щIалэгъуалэр Урысей Федерацэм и еджапIэ нэхъыщхьэхэм щегъэджэным; хэхэсхэм я щIэблэр КъБР-м, АР-м, КъШР-м, Краснодар крайм я сабий зыгъэпсэхупIэхэм гъэмахуэм къэшэным, нэгъуэщIхэми.
Къапэщылъ Iуэхугъуэхэм ящыщу къызэхуэсахэм къыхагъэщащ Адыгэхэм (шэрджэсхэм) я дунейпсо махуэр фокIадэм и 20-м адыгэ щыпсэу къэралхэм- рэ хэгъуэгухэмрэ зэрыща-
гъэлъэпIэнур, ДАХ-р къызэрызэрагъэпэщрэ мы гъэм илъэс 25-рэ зэрырикъур гъэлъэпIэныр, нэгъуэщIхэри.
ДАХ-м и ГъэзэщIакIуэ гупым и зэIущIэр зэрекIуэкIам теухуа тхыгъэ убгъуа ди газетым и къыкIэлъыкIуэ номерхэм ящыщ зым тетынущ.
НэщIэпыджэ Замирэ.
Сурэтыр Къарей Элинэ трихащ.
